玄珠歌
唐·张果

解采玄珠万恶除，尽令得道入清虚。乾符显出真金行，备在逍遥三卷书。宫阙楼台表道躯，不留命本敌洪炉。元神散走枯庭在，抛尽玄珠一物无。尘心不识体中天，空敬灵仪拟觅仙。自有玄珠不知处，何年归命入丹田。多恃聪明强是非，纵闻法要亦相违。若能不出长生宝，结作玄珠透紫微。谩求土塑及丹青，空看经文道岂成。自有玄珠无价宝，几时觉悟驻神精。明暗同源人不知，若能晓了自幽奇。玄珠定是含光主，永住金宫月魄池。落崖溪畔整神机，能把金光闭命扉。为得玄珠镇灵府，一真行处一光辉。元真散走不能扃，积毒纵横坏百灵。豁尽玄珠无上宝，醉中生死几时醒。冲和海里育元精，中有玄珠寿命成。不鍊不凝抛欲尽，何如黑处顿教明。解通神息体藏珍，与道相违便失真。若遇玄珠结中道，自然成就化金巾。凡情激浊污天门，岂识玄珠性命根。生处莫令流浪去，当时清净不迷昏。玄珠振动被魔群，照著生门白黑分。向里修持坚固后，道成方识九霄君。欲采玄珠日月奔，先须火发制灵根。朝元万过金精结，此是登真第一门。玄珠常处洞房居，日月融来浑太虚。真遣琼瑰随液化，光明不绝照神庐。玄珠玉树有根苗，水际连天永不凋。真火含虚如赤日，金华结魄六时潮。早须烹取太阳酥，吃著元神永不枯。若要形超化金骨，玄珠向里有醍醐。逍遥常饮月魂津，灌溉灵根道德新。留宝去尘光不散，玄珠照耀五通身。往来出入改婴孩，顺逆参差致祸灾。尽有玄珠同一处，因师与指住灵台。玄珠鼓吹法雷霆，雨满中池变八琼。从此光明彻天上，五云行驾到蓬瀛。用心万种事多端，何以归元向里观。捉得玄珠令换骨，形超碧落驾金鸾。安闲日夜不曾奔，里有玄珠开一门。荡尽尘劳分日月，直交至宝入昆崙。因师传秘顿无争，抽却玄珠一道明。天乐至今声不绝，玄珠果满赤龙迎。点检光芒八道分，解吞真火体中焚。玄珠开决三清界，待了齐驱五色云。未悟真元恍惚惊，任心贪欲恣三彭。玄珠到处无能染，宝满琼池达上清。玄珠得了永无争，不出丹元结实成。因转淘澄轮似月，寻常清净颗中明。玄珠失却落丘墟，流浪轮回错卷舒。魂魄若凝如日月，体同天地合清虚。玄珠结魄一时冲，送入琼楼最上宫。恰似蟾光能出没，自然轻举入云中。从前搬运几多人，只把凡形顿出尘。千万天仙行此术，玄珠照耀一元真。因师指动日光随，解把玄珠化羽衣。功满得成天上道，未登云路没人知。逍遥著述显虚无，不出身田指道躯。内秘分为上中下，寻踪尽道得玄珠。